“Fl-okkażjoni tal-Jum Internazzjonali għall-Eliminazzjoni tal-Vjolenza kontra n-Nisa, naffermaw mill-ġdid l-impenn tagħna li tispiċċa l-vjolenza kontra n-nisa u l-bniet. Il-vjolenza kontra n-nisa hija ksur gravi tad-drittijiet tal-bniedem, iżda xorta waħda għadha mifruxa ħafna madwar id-dinja. Il-perċezzjoni li l-fastidju jew il-vjolenza kontra n-nisa huma normali u aċċettabbli hija ħażina u trid tinbidel. Aħna lkoll għandna r-responsabbiltà li ngħidu le, li nikkundannaw b'mod apert l-atti ta' vjolenza jew fastidju u li nkunu hemm għall-vittmi. Il-vjolenza kontra n-nisa sseħħ kullimkien: fid-dar, fuq ix-xogħol, fl-iskejjel u fl-universitajiet, fit-triq, fit-trasport pubbliku u online. In-nisa kollha jistgħu jiġu affettwati; tħalli impatt fuq il-benesseri ġenerali tagħhom u ma tħallihomx jipparteċipaw b'mod sħiħ fis-soċjetà. Madwar nofs in-nisa fl-Unjoni Ewropea esperjenzaw fastidju sesswali verbali, fiżiku jew fuq l-internet. Skont il-Eurostat, 80 % tal-vittmi tat-traffikar fl-UE huma nisa. Kull sena madwar 12-il miljun tifla taħt it-18-il sena jiżżewġu madwar id-dinja — waħda kull żewġ sekondi. Ħafna drabi, il-bniet miżżewġin malajr jinqabdu tqal, jitilqu mill-iskola u jkunu f'riskju ogħla ta' vjolenza domestika meta mqabbla ma' nisa li jiżżewġu bħala adulti. Mill-inqas 200 miljun mara u tifla llum qed jgħixu b'mutilazzjoni ġenitali femminili, li għadha qed tiġi pprattikata f'madwar 30 pajjiż. Il-migranti nisa huma partikolarment vulnerabbli u huma iktar esposti għal abbuż jew vjolenza. Il-qerda tal-vjolenza kontra n-nisa u l-bniet hija fil-qalba tal-Aġenda 2030 għall-Iżvilupp Sostenibbli. Hija l-ewwel pass lejn il-paċi u s-sigurtà globali, prekundizzjoni għall-promozzjoni, il-protezzjoni u r-rispett tad-drittijiet tal-bniedem, l-ugwaljanza bejn is-sessi, id-demokrazija u t-tkabbir ekonomiku. L-Unjoni Ewropea ħadet miżuri sostanzjali biex tiżgura li l-vjolenza kontra n-nisa u l-bniet tispiċċa darba għal dejjem. L-azzjoni tagħna qed tħalli l-frott. L-affarijiet bdew jinbidlu. Fl-aħħar sentejn assistejna iktar minn 1.5 miljun tifla u mara b'servizzi għall-protezzjoni u l-kura relatati mal-mutilazzjoni ġenitali femminili. 3000 komunità, li jirrappreżentaw 8.5 miljun ruħ, ħabbru pubblikament li se jirrinunzjaw din il-prattika. Fil-qasam taż-żwieġ prekoċi l-UE laħqet iktar minn 1.6 miljun individwu permezz ta' inizjattivi intiżi biex jibdlu l-attitudnijiet u l-prattiki rigward id-drittijiet tal-bniet. L-isfidi globali jeħtieġu soluzzjonijiet globali li jistgħu jiġu fformulati u mbagħad implimentati bl-aħjar mod permezz ta' ħidma mill-qrib mas-sħab internazzjonali tagħna u permezz ta' multilateraliżmu effettiv. F'Diċembru tas-sena li għaddiet, flimkien mal-OECD, mal-Kunsill tal-Ewropa u mal-UN Women, qbilna dwar azzjoni globali biex niġġieldu l-vjolenza kontra n-nisa. Qegħdin nintensifikaw il-kooperazzjoni tagħna u nistiednu lill-mexxejja dinjija mis-settur pubbliku u privat biex jingħaqdu fl-isforz globali intensifikat għall-ġlieda tal-vjolenza kontra n-nisa. Fi sħubija man-Nazzjonijiet Uniti nedejna l-Inizjattiva Spotlight; inizjattiva globali u pluriennali bil-għan li jiġu eliminati l-forom kollha tal-vjolenza kontra n-nisa u l-bniet. B'investiment inizjali bla preċedent ta' EUR 500 miljun qed nipproteġu n-nisa u l-bniet li ġew imsikkta mis-soċjetajiet tagħhom u li issa jixtiequ jesprimu ruħhom, u qed nagħtuhom vuċi. Qed immexxu wkoll l-inizjattiva globali Appell għal Azzjoni dwar il-Protezzjoni mill-Vjolenza Sessita f'Emerġenzi. Din l-azzjoni tlaqqa' kważi 80 attur mill-qasam tal-għajnuna umanitarja, biex jissaħħaħ l-obbligu ta' rendikont fil-kuntest tal-ġlieda kontra l-vjolenza sessista. Barra minn hekk, qed nagħmlu l-aħħar passi għall-adeżjoni tal-UE għall-Konvenzjoni tal-Kunsill tal-Ewropa dwar il-Prevenzjoni u l-Ġlieda Kontra l-Vjolenza u l-Fastidju fuq in-Nisa, li tipprovdi lill-vittmi d-dritt ta' protezzjoni u appoġġ. Irridu neliminaw il-vjolenza abbażi ta' sess darba għal dejjem. L-Unjoni Ewropea se tkompli taħdem bla heda lejn dan l-għan. Ħajja ħielsa mill-vjolenza hija dritt fundamentali inaljenabbli: min iċaħħad lin-nisa u lill-bniet mil-libertà jkun qed iċaħħad id-dinja kollha mil-libertà.” Sfond Il-vjolenza kontra n-nisa u l-bniet hija wieħed mill-iktar ksur tad-drittijiet tal-bniedem mifrux u li jħalli effetti qerrieda madwar id-dinja. Huwa stmat li terz tan-nisa u l-bniet madwar id-dinja jesperjenzaw vjolenza f'xi punt f'ħajjithom. Din il-vjolenza hija ostaklu għall-ugwaljanza bejn is-sessi, għad-drittijiet u l-emanċipazzjoni tan-nisa u l-bniet u għall-iżvilupp ġenerali, kif ukoll biex jintlaħqu l-Għanijiet ta' Żvilupp Sostenibbli. Il-Kummissjoni Ewropea ilha għaddejja bil-kampanja NON.NO.NEIN – Say NO! Stop violence against women mill-2016 u fadlilha sal-aħħar tal-2018; ipprovdiet EUR 15-il miljun ta' finanzjament lill-Istati Membri, gvernijiet lokali, professjonisti rilevanti u organizzazzjonijiet tas-soċjetà ċivili fl-Ewropa kollha għat-tisħiħ tal-azzjonijiet u tal-kampanji tagħhom biex tiġi miġġielda l-vjolenza kontra n-nisa. Biex tikkonkludi din is-sena ta' azzjonijiet immirati, il-Kummissjoni Ewropea se tospita konferenza fuq livell għoli għar-rappreżentanti mill-Istati Membri u mill-organizzazzjonijiet internazzjonali, flimkien ma' atturi tas-soċjetà ċivili u attivisti. Il-konferenza se ssir fl-4 ta' Diċembru 2018 fi Brussell. L-Inizjattiva Spotlight tnediet flimkien man-Nazzjonijiet Uniti bil-għan li jkun hemm rispons għal kull forma ta' vjolenza kontra n-nisa u l-bniet. Bejn is-27 u t-28 ta' Novembru, il-Kummissjoni Ewropea u l-UN Women se jtellgħu forum reġjonali fi Skopje biex jippromwovu l-implimentazzjoni tal-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa u tal-Konvenzjoni ta' Istanbul fil-Balkani tal-Punent u fit-Turkija. Il-Kummissjoni Ewropea qed tiffinalizza kampanja reġjonali biex tikkumbatti u tipprevjeni l-vjolenza kontra n-nisa u l-bniet fl-Afrika ta' Fuq u fil-Lvant Nofsani. L-inizjattiva, li se tibda fir-rebbiegħa tal-2019, se tappoġġa attivitajiet ta' sensibilizzazzjoni u miżuri edukattivi b'kuntratt ta' sussidji ta' EUR 3.24 miljun li jdum tliet snin. Għal iktar informazzjoni Domandi u tweġibiet dwar il-Vjolenza kontra n-Nisa